text: Devant Marcadigas alerent.
   Tout en plorant le saluerent
   (Car ne s'en porent consurer,)
   Et lors li prirent à moustrer
   Que li rois Carmans les avoit
   Envoyez à lui trestout droit.
   Toute la raison li moustrerent
   Pourquoi là endroit venu erent.
   Et li rois leur a recordée
   Comment la chose estoit alée,
   Et dist que bien cuide estre fis
   Que mais Cléomadès, ses fis,
   De son lit ne se levera,
   Si grant duel pour Clarmondine a.
   PageV01P191
   "Bien croi que rien nel puet garir,
   Nel conviengne de duel morir.
   S'en ai tel duel et tel anui,
   Que, s'il muert, bien sai que mors sui,
   Qu'après lui vivre ne querroie,
   Ainçois meïsme m'ocirroie,
   Que jamais ne seroie liez
   S'il m'avenoit si grant meschiez
   Que de perdre chevalier tel
   Qu'il est as chans et à l'ostel.
   Se je ne li apartenoie,
   Sor ma loi jurer oseroie
   C'on ne porroit nului trouver
   Où mains eüst à amender
   Qu'il a en lui, si com je croi,
   Et selonc ce que en lui voi.
   S'en sui si dolans, que bien sai,
   S'il muert, que je pour lui morrai.
   De vostre seigneur moult souvent
   Ai oï parler bonement.
   Par quoi moult forment me plaisoit
   Ce que Cléomadès devoit
   À sa fille avoir mariage;
   Car tant ert bele et bonne et sage
   Que chascuns de li tesmoignoit
   Que toutes les autres passoit
   Et de biauté et de tous biens,
   Si que en li ne failloit riens.
   Souvent ai oï tesmoignier
   C'on ne la porroit esprisier
   Tant ert bele et bonne et courtoise.
   De vostre seigneur moult me poise,
   Qui si très grant chose a perdue
   Com fille de si grant value ;
   Mais or est ainsi avenu
   PageV01P192
   Que moi et lui est mescheü.
   Je vous pri que, quand le véez,
   Que de par moi le saluez."
  